“อย่าลืมสีฟ้า เวลาหิว” สโลแกนร้านที่ติดหูคนไทยมาอย่างยาวนาน ร้านนี้เป็นอาหารไทย-จีนที่ ไม่ว่ายุคสมัยจะเปลี่ยนไปแค่ไหนแต่ร้านอาหารสีฟ้าก็ไม่หยุดที่จะปรับตัวให้ก้าวไปพร้อมกับยุคใหม่ เมื่อประมาณ 80 กว่าปีที่แล้ว ร้านสีฟ้ามีเพียงห้องแถวเล็กๆ อยู่ย่านราชวงศ์ ด้วยความที่เป็นย่านคนมีเงิน แขกไปใครมามารับประทานเสมอ จึงเติบโตขยายกิจการมาเรื่อย

นานแล้วที่แพรไม่ได้แวะมาร้านนี้ จนมื้อนี้คุณแม่บอกว่าคิดถึงสีฟ้า อยากกินอาหารของร้านนี้ เราจึงได้เดินเข้าร้านมา

ร้านอาหารสีฟ้า สาขา ฟิวเจอร์พาร์ค รังสิต ชั้นใต้ดิน โซนเซ็นทรัล เป็นหนึ่งในไม่กี่ร้านที่เปิดมายาวนานและตั้งอยู่ ณ ล็อคเดิมไม่เปลี่ยนแปลงตั้งแต่ที่ห้างฟิวเจอร์เปิดกิจการ จะมีปิดไปบ้างก็ช่วงปรับปรุงบรรยากาศร้าน ปัจจุบันร้านตกแต่งใหม่ โปร่ง สบาย ดูทันสมัยมากขึ้น แต่รสชาติและเมนูอาหารยังคงเดิมไม่เปลี่ยนแปลง

อาหารของที่นี่มีทั้งอาหารจานเดียวและกับข้าว ทั้งไทย จีน เมนูขึ้นชื่อคงหนีไม่พ้นเป็ดย่างก็สีฟ้า ซึ่งแพรก็สั่งมาด้วย

เป็ดย่าง (จานเล็ก ราคา 130 บาท) – เป็ดย่างหน้าตาดี สีเข้ม ดูแล้วไม่เหมือนเป็ดย่างในร้านสุกี้ดัง รสชาติก็แตกต่างกันด้วย ของสีฟ้านี่กินแล้วรู้สึกได้ว่าเป็นสูตรโบราณ มีความหอมของเครื่องยาจีนด้วยนิดหน่อย ตัวเนื้อค่อนข้างนุ่ม หนังก็นุ่ม จะไม่ใช่เป็ดย่างหนังกรอบ รสชาติออกหวานเค็มคล้ายพะโล้ มีเครื่องเคียงเป็นผักดอง ทานเปล่าๆก็รสชาติดี แพรว่าถ้าทานกับข้าวต้มน่าจะเข้ากันมากๆ 9/10

บะหมี่แห้งอัศวิน (ราคา 125 บาท) – เห็นราคาอาจจะทำให้หลายคนตกใจ บะหมี่แห้งอะไรแพงจัง แต่พอได้เห็นอาหารในจานต้องขอบอกว่าเหมาะสมดีแล้ว บะหมี่แห้งใช้เส้นเล็กๆแบนๆแบบจีน ลวกได้กำลังดี คลุกน้ำมันมาแค่นิดเดียวทำให้ไม่มันจนเกินไป ใส่หมูแดง กุ้งลวก ไก่ลวก ลูกชิ้นปลา ลูกชิ้นแคะ ฮื่อก๊วย เซี่ยงจี้ โอ๊ยยย สารพัดสิ่งจัดเต็มมากๆ คุณแม่กินเส้นหมดแล้วเครื่องยังไม่หมดเลยค่ะ กินจนเหนื่อย รสชาติอร่อยดี ออกจีนๆหน่อย 9/10

ข้าวอบหนำเลี้ยบ (ราคา 120 บาท) – เนื่องจากอยากกินหนำเลี๊ยบ หาทานไม่ง่ายยกเว้นร้านอาหารจีนเลยสั่งมา ข้าวอบเสิร์ฟมาในหม้อดิน มีเครื่องเคียงเป็นหอมแดงนิดๆหน่อยๆ หากไม่บอกคงคิดว่าเป็นข้าวคลุกกะปิ หน้าตาคล้ายกันมาก พอบีบมะนาวแล้วคลุกเคล้าชิมดู รสชาติโอเค ไม่เค็มมาก แต่ค่อนข้างมันและเลี่ยน น้ำมันก้นหม้อเยอะมาก ทำให้กินแล้วไม่ประทับใจ 6/10

เกี๊ยวกรอบ (ราคา 70 บาท) – เป็นเกี๊ยวที่ราคาแพงมากเพราะมีไม่เกิน 12 ชิ้น คือแพรชอบตัวแป้งเกี๊ยวนะ มันกรอบและไม่เหมือนที่อื่น แต่ที่รู้สึกไม่โอเคเพราะไส้เกี๊ยวนี่ละค่ะ เหมือนวิญญาณหมูมากๆ แบน ลีบ เล็ก แทบไม่มีอะไรเลย กินเข้าไปยังไม่รู้เลยว่า อ้าว นี่มีไส้ด้วยหรอ เมนูนี้ไม่ผ่านอย่างแรง 2/10

ราคารวมน้ำ และค่าบริการ 572 บาท คุณภาพอาหารนี่ยกนิ้วเลย ดี แต่บางเมนูก็ไม่โอเค เลยเฉลี่ยให้ที่ 3 ดาวค่ะ ส่วนตัวคิดว่าเป็นร้านที่เหมาะแก่การพาครอบครัวมาใช้เวลาร่วมกัน เพราะว่าน่าจะเป็นร้านในดวงใจของคนรุ่นก่อนค่ะ

 